Diari Oficial de la Generalitat Valenciana


Sumari del DOGV 4026, del 21-06-2001 (2001/5923)

DECRET 108/2001, de 12 de juny, del Govern Valencià, pel qual es qualifiquen determinades plantacions de palmeres d'Elx pel seu interés historicocultural.
----------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2001/06/12/108/dof/vci/html**

### Dades del document

Número de DOGV
:   4026

Data del DOGV
:   21-06-2001

Secció del DOGV
:   I. DISPOSICIONS GENERALS

Número del document
:   2001/5923


Data del document
:   12-06-2001

Organisme emissor
:   Conselleria de Cultura i Educació

Tipus de document
:   Decret

Descriptors 

:   * Elx
    * patrimoni cultural
    * legislació
    * muntanya

DECRET 108/2001, de 12 de juny, del Govern Valencià, pel qual es qualifiquen determinades plantacions de palmeres d'Elx pel seu interés historicocultural. [2001/5923]
  
Per l'acord de 18 de gener de 1999, de la Junta Gestora del Patronat del Palmerar d'Elx, es van incoar determinats expedients de qualificació de béns a l'empara de la Llei 1/986, de 9 de maig, de la Generalitat Valenciana, per la qual es regula la tutela del Palmerar d'Elx, sobre la base de les propostes tècniques de l'Oficina Administrativa del Patronat i dictaminades favorablement per la Comissió Tècnica del Patronat, el 18 de gener de 1999.
  
El palmerar ilicità constituïx una singularitat dins del patrimoni cultural valencià, i també de la humanitat, la qual cosa es palesa en la Declaració de Patrimoni Mundial de la UNESCO en desembre de 2000. El seu caràcter viu, en constant evolució i desenrotllament que naix, creix, és fecundat artificiosament, podat i mantingut per mitjà d'arts tradicionals i que, finalment, envellix i mor, caracteritzen este conjunt arbori com a objecte la protecció del qual ha de seguir pautes distintes de les promulgades per a la protecció d'obres de caràcter monumental d'un altre ordre.
  
Fins ben entrat el segle XX, les plantacions de palmeres ocupaven bona part del nucli urbà i de la porció del terme municipal que s'estén des de la ciutat cap al sud. El creixement urbanístic i industrial, l'abandó dels cultius tradicionals i la pèrdua d'eixida comercial dels productes que genera la palmera datilera han fet que en els últims cinquanta anys s'haja perdut bona part de la massa arbòria que sempre va significar al municipi d'Elx.
  
L'article 2 de la Llei 1/1986, de 9 de maig, de la Generalitat Valenciana, disposa que gaudixen de la tutela d'esta llei les àrees que obtinguen la qualificació d'Horts de Palmeres, segons el procediment establit en esta, pel seu interés historicocultural. Així mateix, gaudixen de la tutela de la llei, en els termes que s'hi assenyalen, els grups de palmeres o palmeres disseminades que, sense constituir-ne un hort, siguen qualificades, pel procediment que s'hi establix, com d'interés historicocultural.
  
En l'actualitat, el camp d'Elx es veu esguitat de grups de palmeres que en bona part constituïxen restes dels antics horts i que hui s'enquadren en distintes formacions. A l'hora de confeccionar l'expedient de qualificació de béns s'han tingut en compte estes circumstàncies per a atribuir un valor als grups de palmeres que, per la seua dispersió geogràfica i morfològica, a més del seu elevat nombre, no són susceptibles d'un estudi individualitzat.
  
Els grups de palmeres responen, en la seua pràctica totalitat, a alguna de les característiques següents:
  
a) Restes d'antics horts que, per la gran pèrdua d'exemplars patida al llarg dels anys, no poden ja considerar-se ni tan sols com a horts deteriorats. Han perdut la configuració de quadrants, distàncies d'exemplars, etc.
  
b) Alineacions i dobles alineacions tradicionals que flanquegen els camins d'entrada a les vivendes i magatzems rústics del camp d'Elx. També és comuna la imitació d'estes formacions en construccions rurals més recents.
  
c) Alineacions perimetrals de parcel·les que constituïxen mollons dels seus límits, però que no arriben a tindre la configuració d'hort, bé perquè mai en van formar part o perquè el deteriorament de l'hort original no permet la seua qualificació com a tal.
  
d) Grups de palmeres de generació espontània en marges de regs tradicionals. Únicament en els regs tradicionals (séquia oberta) del camp d'Elx es donen estes formacions, circumstància que no es produïx en les canalitzacions tancades modernes.
  
e) Grups de palmeres de generació espontània en les zones de saladar de la part sud del terme. Se solen enquadrar en zones qualificades pel Pla General d'Elx amb la clau 64 (zones humides d'especial protecció), ja subjectes a especials restriccions tant urbanístiques com de la resta d'usos.
  
En general, els grups de palmeres participen de més d'una de les característiques anteriors: els límits de parcel·la solen coincidir amb séquies, i els horts, al seu torn, solien constituir la totalitat de la finca, etc. A més, a tot això cal sumar el fet extremadament freqüent de la reproducció espontània dels exemplars que conformen grups, de manera que la configuració actual combina la formació tradicional d'origen amb masses arbòries annexes i/o imbricades en esta formació, que difuminen i, en ocasions, n'oculten la disposició original, però que participen tant de la dita disposició com del valor específic de les masses naturals del palmerar.
  
La Junta Gestora del Patronat del Palmerar d'Elx, seguint el dictamen emés per la seua Comissió Tècnica, va establir, amb caràcter previ a la iniciació del procediment els següents criteris tècnics destinats, d'una banda, a omplir les exigències legals d'identificació i valoració dels béns a tutelar i, d'una altra, a suplir les deficiències advertides en registres públics i facilitar les labors administratives de qualificació:
  
a) Respecte dels grups de palmeres susceptibles de protecció, independentment d'aquells que revestixen unes característiques individualitzades especials, s'establix un nombre mínim de deu exemplars.
  
b) Respecte de la longitud de tronc mínima dels exemplars integrats en grups, esta es fixa en un metre.
  
c) Quant a la superfície ocupada per les plantacions de palmeres quan no vinga determinada pel Cadastre, es fixa un mòdul de trenta metres quadrats per exemplar.
  
d) Davant de la dificultat de treballar amb les dades registrals de les parcel·les ocupades per exemplars, se substituïxen estes per les dades cadastrals i les de qualificació urbanística d'acord amb el Pla General d'Elx vigent.
  
Hi ha altres criteris genèrics d'aplicació a determinats béns i parcel·les en consideració a les seues característiques especials: copropietats, extensió de béns continus per diverses parcel·les, etc.
  
Les consideracions descrites es referixen exclusivament a la categoria de Grups de Palmeres (que inclou les alineacions). Això és perquè respecte dels Horts, el mer compliment de les condicions de l'article 15.3 del Decret 133/1986, de 10 de novembre, del Govern Valencià, de desplegament de la Llei 1/1986, de 9 de maig, per la qual es regula la tutela del Palmerar d'Elx, ("plantacions constituïdes per una sèrie d'alineacions senzilles o dobles de palmeres formant bancals"), és prou, a l'empara del que disposa l'article 2 de la llei, per a dispensar-los la tutela d'esta última.
  
Pel que fa a Palmeres Exemplars, el valor específic que es protegix és la seua singularitat física. En la seua pràctica totalitat els exemplars inclosos en el present decret participen d'una d'estes dos característiques:
  
a) Braços (fillols) múltiples.
  
b) Conformacions de tronc especials.
  
De conformitat amb el que establix la Llei 1/1986, de 9 de maig, de la Generalitat Valenciana, per la qual es regula la tutela del Palmerar d'Elx, correspon al Govern Valencià, per mitjà de decret, qualificar els Horts de Palmeres, Grups de Palmeres i Palmeres Disseminades, a partir de la proposta del Patronat del Palmerar d'Elx.
  
Complits els preceptius tràmits administratius, el Patronat del Palmerar d'Elx ha proposat qualificar la relació d'Horts de Palmeres, Grups de Palmeres i Palmeres Disseminades continguda en l'annex i, a este efecte, ha fet constar que s'han complit els tràmits pertinents.
  
En virtut d'això, segons l'article 31.5 de l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i d'acord amb el que establix la Llei 1/1986, de 9 de maig, de la Generalitat Valenciana, per la qual es regula la tutela del Palmerar d'Elx, i el Decret 133/1986, de 10 de novembre, del Govern Valencià, de desplegament d'esta, a proposta del Patronat del Palmerar d'Elx i després de la deliberació del Govern Valencià en la reunió de 12 de juny de 2001,
  
DECRETE
  
Article 1. Béns qualificats
  
Es qualifiquen d'interés historicocultural els Horts de Palmeres, Grups de Palmeres i Palmeres Disseminades assenyalats en l'annex.
  
Article 2. Usos permesos
  
Respecte de les operacions de trasplantament, tala i encaperutxat de palmeres s'atindrà al que disposen els articles 40 a 45 del Decret 133/1986, de 10 de novembre, del Govern Valencià, de desplegament de la Llei 1/1986, de 9 de maig, per la qual es regula la tutela del Palmerar d'Elx.
  
Pel que fa als usos urbanístics de les parcel·les que alberguen béns qualificats, s'atindrà al que disposa el Pla General d'Elx vigent, que va rebre l'informe favorable del Patronat del Palmerar d'Elx. No obstant això, i d'acord amb el que disposa l'article 8 de la Llei 1/1986, de 9 de maig, les disposicions i els actes administratius que tinguen com a objecte l'adopció de mesures d'ordenació del territori o de regulació de cultius o la concessió de llicències i autoritzacions per a usos o activitats que puguen afectar la integritat física o els valors que determinen la qualificació dels Horts de Palmeres, Grups de Palmeres i Palmeres Disseminades requeriran un informe previ favorable del Patronat del Palmerar d'Elx.
  
 D'acord amb les previsions contingudes en el Pla General d'Elx, Ajuntament procedirà a l'elaboració d'un Pla Especial d'Ordenació de Palmerars que, sotmés abans de l'aprovació al dictamen del Patronat del Palmerar d'Elx, concretarà els usos permesos en els Horts de Palmeres i establirà la tipologia de les construccions que haurà d'adequar-se a la construcció tradicional del camp d'Elx.
  
Article 3. Cuidats culturals
  
Els titulars de drets sobre els béns tutelats estan obligats a vetlar per la seua integritat física. Per a això realitzaran les labors pertinents segons l'ús i el costum d'un bon llaurador: reg, esporgada, conreu, tala de troncs secs, plantació complementària i tractament fitosanitari. També hauran de conservar els béns d'acord amb els valors que van determinar les respectives qualificacions.
  
DISPOSICIÓ FINAL
  
El present decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 12 de juny de 2001
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Cultura i Educació,


Còpia Permalink ELI